Sake-ontbyt met Johan van Zyl | George Herald
Sake-ontbyt met Johan van Zyl
Thursday, 29 August 2013, 08:30
SUID-KAAP SAKE NUUS - In 2012 het die PSG-stigter, Jannie Mouton en vroeër vanjaar Raymond Ackerman meer as 300 gaste toegespreek tydens 'n sukses-volle sake-ontbyt in die Moedergemeente se kerksaal.
Op 4 Oktober is dr. Johan van Zyl, president en hoof uitvoerende beampte van Toyota Suid-Afrika in George vir nog 'n sake-ontbyt in dieselfde kerksaal.
Dr. Van Zyl is sedert 2002 die uitvoerende hoof van hierdie wêreldbekende handelsmerk. Hy is op 1 April vanjaar as die president van Toyota op die Afrika-kontinent aangewys.
Behalwe dat hy een keer per maand na Japan reis vir vergaderings by Toyota se hoofkantoor in Tokio, dien hy tans ook op die Universiteitsraad van Noord-Wes (Pukke) asook die fakulteit Ekonomie van die Universiteit van Pretoria en die Stellenbosch Universiteit se besigheidskool.
Dr. Van Zyl sal onder andere gesels oor die wêreldwye tendense wat motors betref en waarheen Toyota op pad is. Die impak van die land se ekonomie op alle vorme van besigheid sal ook bespreek word en daar sal natuurlik gesels word oor waarom Toyota so suksesvol in Suid-Afrika is. So of jy 'n motor of Toyota entoesias is, 'n entrepreneur, of net ingelig wil bly oor die professionele wêreld daar buite, moet jy hierdie een glad nie misloop nie.
Die derde sake-ontbyt word georganiseer deur Louwrens Selzer in samewerking met die George Herald (mediaborg), Jetline (hoofborg) asook Halfway Toyota, die finansiële adviseur, PJ Swart en PG Glass.
Hierdie sake-ontbyte is baie gewild, trouens die Afrikaanse kanaal kykNET het toestemming verleen dat hul handelsmerk gebruik mag word vir advertensiedoeleindes en tans word daar onderhandel oor die moontlikheid dat hierdie geleenthede op die oggendprogram Dagbreek bespreek word.
Tafels met tien gaste per tafel kan bespreek word. Elke tafel se naam sal deur die organiseerders op die tafel aangebring word. Die persoon, maatskappy of instansie sal ook bedank word tydens die geleentheid en in die George Herald. Kaartjies verkoop teen slegs R100 en sluit 'n buffet-ontbyt in asook sap en koffie.